ÞRÍ hefur valið Guðlaug Eddu Hannesdóttur og Sigurð Örn Ragnarsson sem þríþrautarfólk ársins 2019 GUÐLAUG EDDA HANNESDÓTTIRGuðlaug Edda ( 25 ára úr Breiðablik ) er þríþrautarkona ársins 3 . árið í röð . Hún hefur verið búsett í Danmörku síðastliðin þrjú ár og æft með danska þríþrautarlandsliðinu . Nýlega flutti hún aftur til Íslands og byrjaði að æfa undir leiðsögn Ian O'brien en hann var valinn þjálfari ársins af bandaríska þríþrautarsambandinu . Hún keppir í flokki atvinnumanna hjá Alþjóða þríþrautarsambandinu og er mjög nálægt því að tryggja sér sæti á Ólympíuleikunum 2020 . Guðlaug hefur náð mjög góðum árangri í ár en hún endaði í 14. sæti á Evrópameistaramótinu í þríþraut sem fram fór í Weert í Hollandi og náði sínum besta árangi í heimsbikarskeppninni þegar hún endaði í 15. sæti í Miyazaki í Japan . Einnig varð hún fyrst Íslendinga til að klára keppni í heimsúrvalsseríunni í þríþraut ( WTS ) en hún endaði í 26. sæti í keppni sem fram fór í Montreal í Kanada . Guðlaug hefur líka keppt í stigakeppnum á vegum Evrópska þríþrautarsambandsins með góðum árangri en hún komst meðal annars á verðlaunapall í sprettþraut í Malmö í Svíþjóð þar sem hún endaði í 3. sæti . Þá náði hún 2. sæti í Afríkubikarmóti sem fram fór í Dahkla , Marakkó í nóvember . SIGURÐUR ÖRN RAGNARSSONSigurður Örn Ragnarsson ( 28 ára úr Breiðablik ) er þríþrautarmaður ársins 2 . árið í röð . Hann keppti í flokki atvinnumanna í Ironman mótaröðinni í hálfum járnkarli og náði bestum árangri Íslendings frá upphafi í þeirri mótaröð þegar hann náði 8. sæti í Finnlandi . Sigurður varð Íslandsmeistari í ofursprettþraut og í ólympískri þríþraut og bikarmeistari Þríþrautarsambandsins . Sigurður setti brautarmet í ofursprettþraut og sprettþraut auk þess að vinna öll bikarmót Þríþrautarsambandsins . Sigurður náði einnig góðum árangri í einstaka íþróttum innan þríþrautarinnar t.d. hafnaði í öðru sæti í heildina í hálfu maraþoni Reykjavíkurmaraþons Íslandsbanka .